b'\n_START_ARTICLE_\nLauda (korporacija)\n_START_PARAGRAPH_\nLauda \xe2\x80\x93 lenkakalbi\xc5\xb3 student\xc5\xb3 korporacija \xc4\xafkurta 1927 m. gruod\xc5\xbeio m\xc4\x97nes\xc4\xaf Lietuvos universitete. Korporacijos pavadinimas \xe2\x80\x9eLauda\xe2\x80\x9c kil\xc4\x99s i\xc5\xa1 Kauno regione tekan\xc4\x8dios up\xc4\x97s Liaud\xc4\x97s pavadinimo, kuriuo vietos lenkakalbiai gyventojai vadino ir vis\xc4\x85 region\xc4\x85 Liauda, nes i\xc5\xa1 \xc5\xa1io regiono kaim\xc5\xb3 buvo kil\xc4\x99 daug lenk\xc5\xb3 student\xc5\xb3, studijavusi\xc5\xb3 Lietuvos universitete.\n_START_SECTION_\nIstorija\n_START_PARAGRAPH_\n1927 m. gruod\xc5\xbeio m\xc4\x97nes\xc4\xaf \xe2\x80\x9ekorp! Arkonia\xe2\x80\x9c (\xc4\xafkurta 1879 m. Rygos universitete) filisteriai nusprend\xc4\x97 steigti lenk\xc5\xb3 student\xc5\xb3 korporacij\xc4\x85 Kaune. 1928 m. gegu\xc5\xbe\xc4\x97s 3 d. Lietuvos universiteto senatas patvirtino \xe2\x80\x9eKorp! Lauda\xe2\x80\x9c \xc4\xafstatus. T\xc5\xb3 pa\xc4\x8di\xc5\xb3 met\xc5\xb3 bir\xc5\xbeelio 17 d. \xc4\xafvyko steigiamasis susirinkimas, kurio metu buvo suteiktos spalvos penkiems korporacijos steig\xc4\x97jams, o septyniolikai \xe2\x80\x9eKorp! Arkonia\xe2\x80\x9c filisteri\xc5\xb3 suteiktas garb\xc4\x97s filisteri\xc5\xb3 statusas._NEWLINE_1928 m. ruden\xc4\xaf korporacijos nariai vyko \xc4\xaf Var\xc5\xa1uv\xc4\x85 pasira\xc5\xa1yti draugi\xc5\xa1kumo sutarties su savo steig\xc4\x97jais \xe2\x80\x9eKorp! Arkonia\xe2\x80\x9c. Vizitas \xc4\xaf Var\xc5\xa1uv\xc4\x85 pakartotas ir pavasario semestr\xc4\x85, ten dalyvaujant \xe2\x80\x9eKorp! Arkonia\xe2\x80\x9c s\xc4\x85skrydyje. 1932 m. korporacija persik\xc4\x97l\xc4\x97 \xc4\xaf naujas patalpas. Naujai pastatytuose Lenk\xc5\xb3 kredito draugijos r\xc5\xabmuose, pirmajame auk\xc5\xa1te buvo specialiai suprojektuoti trys miegamieji skirti korporantams. \xc5\xa0\xc4\xaf pastat\xc4\x85 suprojektavo Edmundas Alfonsas Frykas. Kaune veikusi korporacija da\xc5\xbeniau bendradarbiavo su lenki\xc5\xa1komis korporacijomis okupuotame Vilniuje, pvz. \xe2\x80\x9eKorp! Polonia\xe2\x80\x9c, ar pa\xc4\x8dioje Lenkijoje, nei su veikusiomis Kaune._NEWLINE_Nuo 1938 m. Vytauto Did\xc5\xbeiojo universitete \xc4\xafsigaliojo senato sprendimas, kad ma\xc5\xbeum\xc5\xb3 studenti\xc5\xa1kos organizacijos turi tur\xc4\x97ti bent 25 narius. Pagal 1937 m. student\xc5\xb3 korporacij\xc5\xb3 Vytauto Did\xc5\xbeiojo universitete nari\xc5\xb3 skai\xc4\x8di\xc5\xb3 \xe2\x80\x9ekorp! Lauda\xe2\x80\x9c tur\xc4\x97jo tik 18 student\xc5\xb3. \xc5\xa0io reikalavimo neatitikusi korporacija buvo priversta nutraukti oficiali\xc4\x85 veikl\xc4\x85, ta\xc4\x8diau nors ir nebene\xc5\xa1iodami studenti\xc5\xa1k\xc5\xb3 \xc5\xbeenkl\xc5\xb3 korporantai nenutrauk\xc4\x97 savo veiklos. 1939 m. ruden\xc4\xaf korporacija tur\xc4\x97jo apleisti savo patalpas Lenk\xc5\xb3 kredito draugijos r\xc5\xabmuose ir persikelti \xc4\xaf dviej\xc5\xb3 kambari\xc5\xb3 pal\xc4\x97p\xc4\x99, kur jie ir u\xc5\xbebaig\xc4\x97 1939-1940 mokslo metus. 1939 m. rugs\xc4\x97j\xc4\xaf dalis korporacijos nari\xc5\xb3 savanori\xc5\xa1kai i\xc5\xa1rei\xc5\xa1k\xc4\x97 siek\xc4\xaf prisijungti prie Lenkijos kariuomen\xc4\x97s, nes tuo metu Lenkija jau buvo puolama Vokietijos armijos._NEWLINE_Sovietiniais metais korporacija "Lauda" negal\xc4\x97jo veikti oficialiai, ta\xc4\x8diau neretai susitikdavo pamin\xc4\x97ti savo \xc5\xa1ven\xc4\x8di\xc5\xb3. 2008 m. korporacija oficialiai atsik\xc5\xabr\xc4\x97 Sopote. \xc5\xa0iuo metu "Lauda" veikia Gdanske ir priima Gdansko, Sopoto ir Gdyn\xc4\x97s studentus.'